CELEX: 52020PC0360
Language: sk
Date: 2020-08-07
Title: Návrh SMERNICA RADY, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o identifikáciu zdaniteľných osôb v Severnom Írsku

EURÓPSKA KOMISIA
            V Bruseli7. 8. 2020
            COM(2020) 360 final
            2020/0165(CNS)
            Návrh
            SMERNICA RADY,
            ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o identifikáciu zdaniteľných osôb v Severnom Írsku
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Spojené kráľovstvo vystúpilo z Európskej únie (EÚ) 31. januára 2020. V súlade s dohodou o vystúpení
                  1
                je teraz vo vzťahu k EÚ treťou krajinou.
            
            
               EÚ a Spojené kráľovstvo sa však spoločne dohodli na prechodnom období do konca roka 2020, počas ktorého sa budú v Spojenom kráľovstve okrem iného naďalej uplatňovať právne predpisy Európskej únie týkajúce sa DPH
                  2
               .
            
            
               Od 1. januára 2021 sa právne predpisy EÚ týkajúce sa DPH už nebudú na Spojené kráľovstvo uplatňovať. Pokiaľ ide o tovar, na Severné Írsko sa však na základe Protokolu o Írsku/Severnom Írsku
                  3
                (ďalej len „protokol“), ktorý je súčasťou dohody o vystúpení, budú naďalej vzťahovať právne predpisy EÚ týkajúce sa DPH s cieľom vyhnúť sa tvrdej hranici medzi Írskom a Severným Írskom. Naopak, pokiaľ ide o služby, Severné Írsko sa spolu so zvyškom Spojeného kráľovstva považuje za krajinu mimo EÚ.
            
            
               To nevyhnutne vedie k duálnemu alebo zmiešanému systému DPH v Severnom Írsku, v rámci ktorého dodania, nadobudnutia tovaru v rámci Spoločenstva a dovoz tovaru uskutočňované v Severnom Írsku, v súlade s pravidlami o mieste zdaniteľných transakcií stanovenými v hlave V smernice o DPH
                  4
                podliehajú harmonizovaným pravidlám EÚ, zatiaľ čo poskytovanie služieb uskutočnené na tom istom území nepodlieha systému DPH EÚ.
            
            
               Na riadne fungovanie systému DPH EÚ je nevyhnutné, aby zdaniteľné osoby, ktoré v Severnom Írsku uskutočňujú dodania tovaru (vrátane tzv. dodaní v rámci Spoločenstva) alebo nadobudnutia tovaru v rámci Spoločenstva (a to aj nezdaniteľnými právnickými osobami), ako sa uvádza v článku 214, boli identifikované na účely DPH podľa pravidiel EÚ. Je to nutné aj z hľadiska zabezpečenia riadneho fungovania voliteľných osobitných úprav pre zdaniteľné osoby poskytujúce služby nezdaniteľným osobám alebo uskutočňujúce predaj tovaru na diaľku.
            
            
               V tejto súvislosti je dôležité, aby tieto zdaniteľné osoby (a tam, kde je to vhodné, nezdaniteľné právnické osoby) boli v Severnom Írsku identifikované osobitným identifikačným číslom EÚ pre DPH prideleným v súlade s pravidlami EÚ a odlišným od akýchkoľvek identifikačných čísiel pre DPH v Spojenom kráľovstve (začínajúcich sa na „GB“), ktoré sa pridelia podľa právnych predpisov Spojeného kráľovstva. Je možné, že toto identifikačné číslo EÚ pre DPH sa bude musieť prideliť na dôvažok k identifikačnému číslu pre DPH, ktoré sa používa v Spojenom kráľovstve, napríklad keď podnik v Severnom Írsku dodáva tovar aj poskytuje služby.
            
            
               V prípade podnikov, najmä tých, ktoré sú zapojené do obchodu s tovarom smerujúceho do aj zo Severného Írska, by malo byť jasné a zrozumiteľné, ktoré pravidlá sa uplatňujú – či tie, ktoré sú platné v EÚ, alebo tie, ktoré sa uplatňujú v Spojenom kráľovstve. Identifikačné číslo EÚ pre DPH zohráva dôležitú úlohu vo fungovaní systému DPH EÚ, napr. pri odôvodnení oslobodenia od dane v prípade tzv. dodania tovaru v rámci Spoločenstva (prostredníctvom systému VIES), stanovovaní uplatniteľných postupov na vrátenie DPH (únijný systém vrátenia DPH
                  5
                alebo trinásta smernica
                  6
               ), skupín na účely DPH, trojstranných a reťazových transakcií („sprostredkujúci subjekt“), úpravy call-off stock, colného režimu 42, „bezpečnostnej siete“ (miesto nadobudnutia v rámci Spoločenstva v členskom štáte, ktorý vydal identifikačné číslo pre DPH).
            
            
               Z tohto dôvodu sa navrhuje, aby identifikačné čísla pre DPH v Severnom Írsku mali osobitnú predponu „XI“. Nová osobitná predpona je nevyhnutná, pretože Severné Írsko nemá pridelený žiadny osobitný kód krajiny ISO 3166 – alfa 2, ktorý sa používa na určenie predpôn identifikačných čísiel pre DPH v EÚ, ako sa uvádza v článku 215 smernice o DPH. V norme ISO sa však predpokladá možnosť používať kódy začínajúce písmenom X pre územia, ktoré nemajú osobitný kód; kód „XI“ je preto logickou voľbou.
            
            
               Treba však uviesť, že hoci podľa článku 214 smernice o DPH existuje všeobecná povinnosť identifikovať zdaniteľné osoby podliehajúce DPH (a tam, kde je to vhodné, nezdaniteľné právnické osoby), s výhradou podmienok stanovených v článku 272 smernice o DPH existuje aj možnosť vylúčiť z tejto povinnosti a iných povinností určité zdaniteľné osoby. V dôsledku toho by sa Spojené kráľovstvo mohlo rozhodnúť obmedziť identifikáciu pomocou osobitnej predpony na tých obchodníkov v Severnom Írsku, ktorí sa skutočne zaoberajú obchodom s tovarom v rámci EÚ, a vylúčiť napríklad také podniky, ktoré dodávajú iba na domáci trh.
            
            
               Ako už bolo uvedené, pri obchode v rámci EÚ má identifikačné číslo pre DPH (so správnou predponou krajiny) dôležitú úlohu. Platné identifikačné číslo pre DPH so správnou predponou je v súčasnosti hmotnoprávnou podmienkou uplatnenia oslobodenia od dane podľa článku 138 smernice o DPH na tzv. dodanie tovaru v rámci Spoločenstva. Žiadatelia ho takisto potrebujú, aby mali prístup k systému vrátenia DPH v EÚ.
            
            
               •Súlad s existujúcimi ustanoveniami v tejto oblasti politiky
            
            
               
                  Navrhované používanie kódu „XI“ je v súlade s jeho zamýšľaným použitím na colné účely a účely spotrebnej dane v súvislosti so Severným Írskom.
               
            
            
               •Súlad s ostatnými politikami Únie
            
            
               
                  Návrh je v súlade s celkovým vykonávaním protokolu, pokiaľ ide o zabezpečenie včasnej a riadenej prípravy osobitného postavenia Severného Írska po vystúpení Spojeného kráľovstva z EÚ.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
         
         
            
               Touto smernicou sa mení smernica o DPH na základe článku 113 Zmluvy o fungovaní Európskej únie. V uvedenom článku sa stanovuje, že Rada jednomyseľne v súlade s mimoriadnym legislatívnym postupom a po porade s Európskym parlamentom a Hospodárskym a sociálnym výborom prijme ustanovenia na zosúladenie pravidiel členských štátov v oblasti nepriameho zdaňovania.
            
            
               •Subsidiarita (v prípade inej ako výlučnej právomoci) 
            
            
               Podľa zásady subsidiarity podľa článku 5 ods. 3 Zmluvy o Európskej únii opatrenia na úrovni Únie možno prijať len vtedy, ak zamýšľané ciele nemôžu uspokojivo dosiahnuť samotné členské štáty, a preto ich môže z dôvodu rozsahu alebo účinkov navrhovaných opatrení lepšie dosiahnuť EÚ.
            
            
               O úpravách DPH v súvislosti so Severným Írskom nemôžu z dôvodu ich povahy rozhodovať jednotlivé členské štáty. DPH je okrem toho harmonizovaná na úrovni EÚ, a preto si každá iniciatíva na zavedenie osobitného kódu určeného na použitie v rámci systému DPH EÚ v súvislosti so Severným Írskom vyžaduje návrh Komisie na zmenu smernice o DPH.
            
            
               •Proporcionalita
            
            
               
                  Návrh, pokiaľ ide o zavedenie osobitného kódu pre Severné Írsko, je v súlade so zásadou proporcionality, čiže nepresahuje to, čo je nevyhnutné na dosiahnutie cieľov zmlúv, a najmä hladkého fungovania jednotného trhu po vystúpení Spojeného kráľovstva z EÚ. Rovnako ako pri teste subsidiarity nie je možné, aby členské štáty riešili praktické aspekty osobitnej situácie Severného Írska v rámci systému DPH EÚ bez návrhu na zmenu smernice o DPH.
               
            
            
               •Výber nástroja
            
            
               
                  Na zmenu smernice o DPH sa navrhuje smernica.
               
            
            
               4.VPLYV NA ROZPOČET
            
            
               Návrh nebude mať negatívny vplyv na rozpočet Únie.
            
            
               V tejto súvislosti treba pripomenúť, že v súlade s článkom 8 druhým odsekom protokolu sa príjmy vyplývajúce z transakcií zdaniteľných v Severnom Írsku nepostupujú EÚ. 
            
            
               2020/0165 (CNS)
            
            
               Návrh
            
            
               SMERNICA RADY,
            
            
               ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o identifikáciu zdaniteľných osôb v Severnom Írsku
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 113, v spojení s článkom 131 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu
                  7
               ,
            
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
            
               so zreteľom na stanovisko Európskeho parlamentu
                  8
               ,
            
         
         
            
               so zreteľom na stanovisko Európskeho hospodárskeho a sociálneho výboru
                  9
               , 
            
            
               konajúc v súlade s mimoriadnym legislatívnym postupom,
            
            
               keďže:
            
            
               (1)Spojené kráľovstvo vystúpilo z Európskej únie 31. januára 2020 na základe Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (ďalej len „dohoda o vystúpení“). V dohode o vystúpení sa stanovuje prechodné obdobie, ktoré sa skončí 31. decembra 2020. Do tohto dátumu sa na Spojené kráľovstvo a v Spojenom kráľovstve naďalej uplatňujú právne predpisy Únie týkajúce sa dane z pridanej hodnoty (ďalej len „právne predpisy Únie týkajúce sa DPH“). Po prechodnom období sa právne predpisy Únie týkajúce sa DPH nebudú na Spojené kráľovstvo ani v Spojenom kráľovstve ďalej uplatňovať.
            
            
               (2)V súlade s článkom 8 Protokolu o Írsku/Severnom Írsku (ďalej len „protokol“), ktorý je súčasťou dohody o vystúpení, sa však právne predpisy Únie týkajúce sa DPH budú po prechodnom období naďalej uplatňovať v Severnom Írsku
                  10
               , pokiaľ ide o tovar, s cieľom vyhnúť sa tvrdej hranici medzi Írskom a Severným Írskom. 
            
            
               (3)Zdaniteľné osoby a určité nezdaniteľné právnické osoby budú preto v prípade transakcií s tovarom v Severnom Írsku podliehať právnym predpisom Únie týkajúcim sa DPH, zatiaľ čo v prípade všetkých ostatných transakcií v Spojenom kráľovstve, a to aj pokiaľ ide o Severné Írsko, budú podliehať právnym predpisom Spojeného kráľovstva týkajúcim sa DPH.
            
            
               (4)Na riadne fungovanie systému DPH Únie je nevyhnutné, aby sa pridelilo odlišné identifikačné číslo pre DPH každej zdaniteľnej osobe, ktorá uskutočňuje dodania tovaru v Severnom Írsku alebo nadobudnutia tovaru v rámci Spoločenstva (a to aj nezdaniteľnými právnickými osobami), ako sa uvádza v článku 214 ods. 1 písm. a), b) a c) smernice Rady 2006/112/ES
                  11
               , alebo zdaniteľnej osobe v súvislosti s využívaním voliteľných osobitných úprav pre zdaniteľné osoby poskytujúce služby nezdaniteľným osobám alebo uskutočňujúce predaj tovaru na diaľku.
            
            
               (5)Preto by sa v Severnom Írsku mali zaviesť odlišné identifikačné čísla pre DPH s osobitnou predponou, umožňujúce rozlišovať na jednej strane medzi zdaniteľnými osobami a nezdaniteľnými právnickými osobami, ktorých transakcie s tovarom v Severnom Írsku podliehajú právnym predpisom Únie týkajúcim sa DPH, a na druhej strane osobami, ktoré uskutočňujú iné transakcie, v súvislosti s ktorými sú identifikované na účely DPH v Spojenom kráľovstve.
            
            
               (6)Predpony identifikačných čísel pre DPH v Únii sa spravidla zakladajú na kódoch krajín podľa normy ISO 3166 – alfa 2. Severné Írsko nemá v rámci tohto systému žiadny osobitný kód, ale v príslušnej norme ISO sa predpokladá možnosť používať pre územia, ktoré nemajú osobitný kód, kódy začínajúce písmenom X. Z tohto dôvodu je vhodné, aby sa pre Severné Írsko navrhol kód „XI“.
            
            
               (7)Smernica 2006/112/ES by sa preto mala zodpovedajúcim spôsobom zmeniť,
            
            
               PRIJALA TÚTO SMERNICU:
            
            
               Článok 1
            
            
               V článku 215 smernice 2006/112/ES sa dopĺňa tento tretí odsek:
            
            
               „V prípade Severného Írska sa používa predpona „XI“.“
            
            
               Článok 2
            
            
               1.Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 31. decembra 2020. Bezodkladne Komisii oznámia znenie týchto ustanovení.
            
            
               Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze a jeho znenie upravia členské štáty.
            
            
               2.Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
            
            
               Článok 3
            
            
               Táto smernica nadobúda účinnosť dňom nasledujúcim po jej uverejnení v Úradnom vestníku Európskej únie.
            
         
         
            
               Článok 4
            
            
               Táto smernica je určená členským štátom.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ C 384 I, 12.11.2019, s. 1).
               
               
                  
                     (2)
                  
                        Pozri články 126 a 127 dohody o vystúpení.
               
               
                  
                     (3)
                  
                        Ú. v. EÚ C 384 I, 12.11.2019, s. 92.
               
               
                  
                     (4)
                  
                        Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).
               
               
                  
                     (5)
                  
                        Smernica Rady 2008/9/ES z 12. februára 2008, ktorou sa ustanovujú podrobné pravidlá pre vrátenie dane z pridanej hodnoty ustanovené v smernici 2006/112/ES zdaniteľným osobám, ktoré nie sú usadené v členskom štáte vrátenia dane, ale ktoré sú usadené v inom členskom štáte (Ú. v. EÚ L 44, 20.2.2008, s. 23).
               
               
                  
                     (6)
                  
                        Trinásta smernica Rady 86/560/EHS zo 17. novembra 1986 o harmonizácii zákonov členských štátov týkajúcich sa daní z obratu – postup vrátenia dane z pridanej hodnoty osobám podliehajúcim zdaneniu, ktoré nesídlia na území Spoločenstva (Ú. v. ES L 326, 21.11.1986, s. 40).
               
               
                  
                     (7)
                  
                        Ú. v. EÚ L 29, 31.1.2020, s. 7.
               
               
                  
                     (8)
                  
                        Ú. v. EÚ C , , s. .
               
               
                  
                     (9)
                  
                        Ú. v. EÚ C , , s. .
               
               
                  
                     (10)
                  
                        S výhradou demokratického súhlasu uvedeného v článku 18 Protokolu o Írsku/Severnom Írsku s pokračovaním uplatňovania jeho článku 8.
               
               
                  
                     (11)
                  
                        Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).